**Informatīvais ziņojums**

**„Par papildu nepieciešamo finansējumu asistenta pakalpojuma pieejamības nodrošināšanai pašvaldībās un samaksas par pakalpojumu sniegšanu paaugstināšanai institūcijās, kuras uz noslēgto līgumu pamata nodrošina valsts finansēto ilgstošas sociālās aprūpes un sociālās rehabilitācijas pakalpojumu sniegšanu”**

Informatīvais ziņojums „Par papildu nepieciešamo finansējumu asistenta pakalpojuma pieejamības nodrošināšanai pašvaldībās un samaksas par pakalpojumu sniegšanu paaugstināšanai institūcijās, kuras uz noslēgto līgumu pamata nodrošina valsts finansēto ilgstošas sociālās aprūpes un sociālās rehabilitācijas pakalpojumu sniegšanu” (turpmāk – Informatīvais ziņojums) ir izstrādāts, lai piesaistītu papildu finansējumu asistenta pakalpojuma pieejamības nodrošināšanai pašvaldībās atbilstoši Invaliditātes likuma 12.panta pirmās daļas 2., 3. un 31.punktu, kā arī, lai nodrošinātu samaksas paaugstināšanu par valsts finansēto ilgstošas sociālās aprūpes un sociālās rehabilitācijas pakalpojumu sniegšanu atbilstoši Sociālo pakalpojumu un sociālās palīdzības likuma Sociālo pakalpojumu un sociālās palīdzības likuma 9.1 pantam, 13.1 panta pirmajai un trešajai daļai un 28.panta pirmās daļas 4.punktam. Minētie priekšlikumi sekmēs *ANO Konvencijas par personu ar invaliditāti tiesībām* 19.pantā un 26.panta 1.punktā paredzēto tiesību personām ar invaliditāti ieviešanu.

**I Papildu finansējuma nepieciešamība asistenta pakalpojuma pieejamības nodrošināšanai**

Atbilstoši Invaliditātes likuma 12.panta pirmās daļas 3. un 31 .punktam un sestajai daļai un saskaņā ar Ministru kabineta 2012.gada 18.decembra noteikumiem Nr. 942 „Kārtība, kādā piešķir un finansē asistenta pakalpojumu pašvaldībā” (turpmāk – noteikumi), ar 2013.gada 1.janvāri valstī tika uzsākts jauns pakalpojums personām ar invaliditāti – asistenta pakalpojums pašvaldībās (turpmāk – pakalpojums). No 2013.gada 1.janvāra pašvaldībā pēc deklarētās dzīvesvietas var saņemt no valsts budžeta apmaksātu asistenta pakalpojumu. Tiesības uz pakalpojumu ir personai ar I vai II invaliditātes grupu un personai no 5 līdz 18 gadu vecumam ar invaliditāti, kurai, pamatojoties uz Veselības un darbspēju ekspertīzes ārstu valsts komisijas (turpmāk – Valsts komisija) ieteikumu, individuālajā rehabilitācijas plānā ir noteikta asistenta pakalpojuma nepieciešamība.

Pakalpojums paredzēts, lai palīdzētu cilvēkiem ar invaliditāti veikt ārpusmājas aktivitātes - nokļūt vietā, kur viņi mācās, strādā vai saņem pakalpojumus. Pakalpojuma mērķis ir sniegt atbalstu ikdienas dzīves aktivitātēs, veicināt cilvēku ar invaliditāti neatkarību un iekļaušanu sabiedrībā. Lai kļūtu par asistentu, cilvēkam nav nepieciešama speciāla izglītība sociālās aprūpes jomā. Asistenta pienākumu var veikt arī cilvēka ar invaliditāti radinieks, tuvinieks vai cits cilvēks, kuram ir pieredze saskarsmē ar cilvēku ar invaliditāti un kuram cilvēks uzticas.

Asistenta pakalpojumu pašvaldībā vienai personai var piešķirt līdz 40 stundām nedēļā. Pakalpojumu nevar saņemt personas, kuras atrodas ilgstošas sociālās aprūpes institūcijā, stacionārā ārstniecības iestādē vai ieslodzījuma vietā, kā arī saņem asistenta pakalpojumu Eiropas Savienības finansēto projektu ietvaros (līdz projekta beigām). Ierobežotā apjomā (līdz 30 stundām nedēļā) pakalpojums paredzēts personām ar I grupas redzes invaliditāti, ja persona saņem valsts pabalstu invalīdam, kuram nepieciešama kopšana, kas nodrošina tiesības saņemt pabalstu par asistenta izmantošanu 10 stundas nedēļā.

Lai pēc iespējas vairāk atbalstītu personu ar invaliditāti sociālās aktivitātes, saskaņā ar noteikumu 1.pielikumu paredzēts, ka pakalpojums piešķirams arī personas aktivitātēm, kas nav saistītas ar izglītības apguvi vai nodarbinātību (t.i. personām, kas iesaistās dažādos pasākumos, brīvā laika pavadīšanai, dalībai pašdarbības kolektīvos, teātru, koncertu, sporta spēļu, citu pasākumu un sabiedrisku vietu apmeklējums). Deklarētās dzīvesvietas sociālais dienests izvērtē personas aktivitātes un var piešķirt pakalpojumu minētiem mērķiem, ņemot vērā attālumu no mājām un pasākuma ilgumu, bet ne vairāk par 10 stundām nedēļā.

Jāatzīmē, ka asistenta pakalpojuma ieviešanā pašvaldību sociālajiem dienestiem (turpmāk – dienests) ir nozīmīga loma. Dienests administrē pakalpojuma piešķiršanas procesu:

* pārbauda un izvērtē personas atbilstību asistenta pakalpojuma saņemšanas nosacījumiem;
* pieprasa un izvērtē informāciju par personas ārpusmājas aktivitātēm;
* nosaka pakalpojuma apjomu atbilstoši noteikumu 1.pielikumā noteiktajiem kritērijiem (stundas nedēļā), pakalpojuma ilgumu (vienreizējs, uz vienu mēnesi, vairākiem mēnešiem, līdz kārtējā gada beigām vai vienu gadu);
* pieņem lēmumu par asistenta pakalpojuma piešķiršanu vai par atteikumu piešķirt asistenta pakalpojumu (iepriekš norādītajos gadījumos) un 10 dienu laikā pēc lēmuma pieņemšanas informē par to personu.

Kopš uzsākšanas asistenta pakalpojums kļuvis ļoti pieprasīts. Uz š.g. 1.jūliju asistenta pakalpojumu jau sniedz 4754 asistenti 4841 personām ar invaliditāti (no tām 562 bērni, 2497 personas ar I invaliditātes grupu, 1782 personas ar II invaliditātes grupu). Kopumā pakalpojums tiek nodrošināts 117 pašvaldībās.

2014.gada I pusgadā personas ar invaliditāti asistenta pakalpojumu izmantoja šādiem mērķiem: 3 % - lai apmeklētu darbu, 4% - izglītības iegūšanai, 6% - dienas centru vai citu sociālās rehabilitācijas institūciju apmeklēšanai, 8% - lai regulāri iesaistītos dažādās sociālajās aktivitātēs, 10% - lai regulāri saņemtu ārstniecības pakalpojumus, 47% - brīvā laika aktivitātēm un 22% - vienreizējiem pasākumiem (ārstu un dažādu institūciju apmeklējums).

Labklājības ministrijas noteiktais rezultatīvais rādītājs 2014.gadm, kas balstīts uz pašvaldību iesniegto informāciju par pakalpojuma pieprasījumu līdz 2013.gada 1.decembrim, tika noteikts - 2 918 klienti ar vidējām 14 asistenta stundām nedēļā vienam klientam. Vidējais 2014.gada I pusgadā noslēgtajos līgumos plānotais stundu skaits nedēļā uz 1 klientu ir 18.98 stundas, bet vidējais faktiski apmaksātais stundu skaits nedēļā uz 1 klientu ir 14.37 stundas (*skatīt 1.pielikumu*).

Turklāt vidējie plānotie izdevumi transporta izmaksām uz 1 klientu mēnesī veido 3.38 *euro*, bet vidējie faktiskie transporta izdevumi uz 1 klientu mēnesī veido 3.20 *euro*. Pašvaldību iesniegtie pārskati liecina, ka pieprasījums pēc pakalpojuma 95 pašvaldībām jau šobrīd pārsniedz ar Labklājības ministrijas rīkojumu apstiprinātos finanšu apjomus – proti pašvaldības šobrīd ir uzņēmušas lielākas finanšu saistības, nekā tām ir apstiprināts finansējums saskaņā ar noteikumu 21.4. apakšpunktu.

Gan Invaliditātes likums, gan noteikumi paredz, ka pakalpojuma saņemšanas pamats ir Valsts komisijas atzinums par pakalpojuma nepieciešamību. Uz š.g. 1.augustu Valsts komisija izsniegusi 13 431 šādus atzinumus, savukārt uz 2014.gada 1.janvāri bija izsniegti 9198 atzinumi, kas pusgada laikā parāda klienta skaita palielinājumu par 4233 personām (jeb 46%). 2014.gada 6 mēnešos vidēji mēnesī tika izsniegti 686 atzinumi par asistenta pakalpojuma nepieciešamību (skatīt 1.pielikumu).

Kā ir redzams pieprasījums pēc asistenta pakalpojuma strauji pieaug. Ja šī tendence saglabāsies arī turpmāk un ievērojot Valsts komisijas izsniegto atzinumu skaita palielinājumu, Labklājības ministrija prognozē, ka līdz 2014. gada beigām asistenta pakalpojumus pašvaldībās saņems 5279 personas ar invaliditāti vai 39% no tām personām ar invaliditāti, kurām Valsts komisija ir izsniegusi lēmumus par asistenta pakalpojuma nepieciešamību līdz 2014.gada 1.augustam.

**2014.gadā** kopējie plānotie izdevumi ir 8 255 606 *euro*. Ievērojot, ka pašreizējas bāzes finansējums ir tikai 5 881 451 *euro*, atbilstoši LM veiktajām prognozēm papildus **būtu nepieciešams nodrošināt** **finansējumu 2 374 155 *euro* apmērā** *(detalizētu aprēķinu skatīt 2.pielikumā).*

Ņemot vērā, ka asistenta pakalpojuma nodrošināšanai pašvaldībās jau 2014.gadā nav pietiekams finanšu apjoms, Labklājības ministrija prognozē situāciju arī 2015.gadam un turpmākajiem gadiem.

**2015.gadā un turpmākajos gados** vidēji mēnesī 5037 asistenti sniegs asistenta pakalpojumu un kopējie plānotie izdevumi ir 10 053 674 *euro* (pie bāzes finansējuma apjoma 5 881 451 *euro)*, **papildus būtu nepieciešams finansējums 4 172 223 *euro*** apmērā (*detalizētu aprēķinu skatīt 3.pielikumā*).

Vienlaikus norādām, ka gadījumā, ja starp jaunās politikas iniciatīvu pasākumiem tiks virzīts arī minimālās algas palielinājums, minētajam lēmumam būs tieša ietekme uz asistenta pakalpojuma īstenošanu, jo atbilstoši noteikumiem asistenta atalgojuma stundas likme ir piesaistīta minimālajai stundas likmei. Minētais arguments būtu jāņem vērā, izskatot nozaru prioritātes horizontālā līmenī. Šobrīd iesniegtajos aprēķinos minimālās algas ietekme nav ņemta vērā.

**II Nepieciešamība samaksas par ilgstošas sociālās aprūpes un sociālās rehabilitācijas pakalpojumu sniegšanu personām ar smagiem garīga rakstura traucējumiem paaugstināšanai līgumorganizācijās**

Informējam, ka no valsts budžeta tiek finansēti ilgstošas sociālās aprūpes un sociālās rehabilitācijas pakalpojumi bērniem bāreņiem un bez vecāku gādības palikušiem bērniem vecumā līdz 2 gadiem, bērniem ar garīgās un fiziskās attīstības traucējumiem līdz 4 gadu vecumam, bērniem invalīdiem ar smagiem garīgās attīstības traucējumiem no 4 līdz 18 gadu vecumam, neredzīgām personām (1. un 2.grupas invalīdi) un pilngadīgām personām ar smagiem garīga rakstura traucējumiem (1. un 2.grupas invalīdi).

Lielākā daļa no minētajām personām saņem pakalpojumu valsts sociālās aprūpes centros (turpmāk – VSAC), taču, tā kā Labklājības ministrijas pakļautībā esošo tiešās pārvaldes iestāžu – VSAC klientu vietu skaits ir nepietiekošs (5 VSAC ar 30 filiālēm[[1]](#footnote-1) 2014.gadā ir 4447 vietas[[2]](#footnote-2), no tām 3698 vietas paredzētas pilngadīgām personām ar smagiem garīga rakstura traucējumiem), jau kopš 1999.gada pakalpojumi pilngadīgām personām ar smagiem garīga rakstura traucējumiem (1. un 2.grupas invalīdi) tiek iepirkti konkursa kārtībā. 2010.gadā iepirkuma konkursa kārtībā ar 10 iestādēm tika noslēgti līgumi uz pieciem gadiem par minēto pakalpojumu sniegšanu vidēji 757 personām[[3]](#footnote-3) laika periodā no 2010.gada 1.janvāra līdz 2014.gada 31. decembrim.

Vienlaikus, tā kā pieprasījums pēc pakalpojumiem jau kopš 2000.gada pastāvīgi pārsniedza VSAC vietu skaitu un pakalpojumi bija pieejami tikai rindas kārtībā, 2009.gadā atbilstoši Ministru kabineta 2009.gada 25.jūnija rīkojumam Nr.416 „Par ilgstošas sociālās aprūpes un sociālās rehabilitācijas pakalpojumu nodrošināšanu valsts sabiedrībā ar ierobežotu atbildību „Rīgas psihiatrijas un narkoloģijas centrs”, valsts sabiedrībā ar ierobežotu atbildību „Daugavpils psihoneiroloģiskā slimnīca”, valsts sabiedrībā ar ierobežotu atbildību „Slimnīca „Ģintermuiža”” un valsts sabiedrībā ar ierobežotu atbildību „Strenču psihoneiroloģiskā slimnīca””[[4]](#footnote-4) (turpmāk – MK rīkojums Nr.749), tika noslēgti līgumi par pakalpojumu nodrošināšanu 273 personām 4 psihoneiroloģisko slimnīcu ilgstošas sociālās aprūpes un sociālās rehabilitācijas nodaļās (turpmāk – psihoneiroloģiskās slimnīcas), kas 2014.gadā palielināts līdz 288 vietām.

Tādejādi kopā no valsts budžeta tiek finansētas 5492 vietas, t.sk. 1045 vietas jeb 19 % līgumorganizācijās.

Jau 2013.gada laikā Labklājības ministrija no vairākām līgumorganizācijām *(VSAI „Slimnnīca „Ģintermuža””, Jūrmalas pilsētas pašvaldības SIA „Veselības un sociālās aprūpes centrs –„Sloka””, Latvijas Sarkanā krusta Sociālās aprūpes centrs „Stūrīši”)* bija saņēmusi pieprasījumu līgumcenas paaugstināšanai, jo 2010.gada laikā noteiktā samaksa par pakalpojumiem nedeva iespēju nodrošināt ilgstošas sociālās aprūpes un sociālās rehabilitācijas pakalpojumus atbilstoši normatīvajos aktos noteiktajām prasībām. Tādejādi, lai neierobežotu pakalpojumu saņēmēju tiesības uz tāda pakalpojuma saņemšanu, kas neapdraud personu pamattiesības, Labklājības ministrija jau 2013.gadā, iesniedzot izskatīšanai Ministru kabinetā Informatīvo ziņojumu „Par papildus nepieciešamo finansējumu rekomendāciju ieviešanai valsts sociālās aprūpes centros” un Ministru kabineta rīkojuma projektu „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem” (02.07.2013. prot. Nr.37, 47.§), vienlaikus ar pieprasījumu papildu finansējuma piešķiršanai VSAC Latvijas Republikas tiesībsarga 2013.gada 15.februāra ziņojumā par Valsts sociālās aprūpes centriem pilngadīgām personām ar garīga rakstura traucējumiem norādīto rekomendāciju cilvēktiesību un labas pārvaldības nodrošināšanai ieviešanai, lūdza piešķirt papildu finansējumu pakalpojuma līgumcenas paaugstināšanai par 20 %. Ministru kabinets atbalstīja iesniegtos priekšlikumus un atbilstoši Ministru kabineta 2013.gada 2.jūlija sēdes protokollēmumā Nr.37 47.§ noteiktajam un likumā „Par valsts budžetu 2014.gadam” iestrādātajam, 2014.gadā samaksa par valsts finansēto ilgstošas sociālās aprūpes un sociālās rehabilitācijas pakalpojumu sniegšanu līgumorganizācijās tika palielināta par 20 %.

2014.gadā minimālās darba algas palielinājuma ietekmē ir pieaugušas pakalpojuma izmaksas, turklāt, ir prognozējams arī turpmāks izmaksu kāpums, jo ar 2014.gada 1.jūliju ir palielinājušās elektroenerģijas izmaksas, kā arī valsts sociālā nodrošinājuma pabalsta (turpmāk – VSNP) apmērs, kas ietekmēs arī ar pakalpojumu sniegšanu saistītos izdevumus [[5]](#footnote-5) - līdzšinējais VSNP no 6,40 *euro* palielināsies līdz 7,68 *euro,* bet invalīdiem no bērnības - no 10,67 *euro* – 12,81 *euro [[6]](#footnote-6)*. Tādejādi, tā kā VSNP izmaksa tiek pārtraukta uz laiku, kamēr pabalsta saņēmējs, par kuru tiek maksāts pabalsts, atrodas pilnā valsts apgādībā[[7]](#footnote-7), tad atbilstoši *Sociālo pakalpojumu un sociālās palīdzības likuma* 29.panta otrās daļas 2.apakšpunktam naudas summa klientu personiskiem izdevumiem 10 % apmērā no VSNP apmēra, līgumorganizācijām ir jāizmaksā no sava budžeta. Vienlaikus papildu finansējums nepieciešams, lai elektroenerģijas un komunālo maksājumu, kā arī to ietekmē pieaugošā pārtikas produktu un citu resursu sadārdzinājuma kompensēšanai, jo valsts budžeta konsolidācijas periodā noslēgto līgumu ietvaros noteiktā cena, neskatoties uz pagājušā gadā panākto palielinājumu 20 % apmērā, nenosedz visas ar pakalpojumu nodrošināšanu saistītās izmaksas. Iepriekš minētās situācijas ietekmē, līgumorganizācijām visu pakalpojumu samaksu novirzot tikai klientu pamatvajadzību apmierināšanai, preču iegādei un komunālo pakalpojumu segšanai, finansējums netiek novirzīts resursu atjaunošanai - mēbeļu nomaiņai, jauna apģērba un apavu iegādei, neatliekamiem remontdarbiem, kas ilgtermiņā radīs nepieciešamību pēc lielākiem ieguldījumiem. Nepietiekamais finansējums līgumorganizācijās jau šobrīd negatīvi ietekmē klientiem sniegto pakalpojumu kvalitāti un klientu nodrošinājumu, par ko liecina arī sociālo pakalpojumu sniedzēju atbilstības normatīvajos aktos noteiktajām prasībām pārbaužu rezultāti. Kā, piemēram, 2013.gada 8.aprīlī Labklājības ministrijas veiktās pārbaudes Sociālo pakalpojumu centrā „Pīlādzis” laikā, izvērtējot minētā sociālo pakalpojumu sniedzēja atbilstību Ministru kabineta 2003.gada 3.jūnija noteikumu Nr.291 „Prasības sociālo pakalpojumu sniedzējiem” 37.punktam, kas nosaka prasības sanitāro telpu nodrošināšanai, to izvietojumam un aprīkojumam, tika konstatēts, ka: „Centra otrajā stāvā telpu apdare un inventārs stipri nolietots.” Līdzīgi, 2012.gada 23.oktobra pārbaudē Sabiedrībā ar ierobežotu atbildību „Atsaucība”, novērtējot minētā sociālo pakalpojumu sniedzēja atbilstību Ministru kabineta 2003.gada 3.jūnija noteikumu Nr.291 „Prasības sociālo pakalpojumu sniedzējiem” 29.1.apakšpunktam, kas nosaka prasības atpūtas un brīvā laika, kā arī nodarbībām piemērotu telpu nodrošināšanā, tika konstatēts, ka: „... telpas ir fiziski nolietojušās, tumšas un tajās nav iespējams Centra klientiem nodrošināt pilnvērtīgu sociālo rehabilitāciju un atpūtu.” Turklāt nepietiekamais finansējums liedz iespēju personām ar smagiem garīga rakstura traucējumiem līgumorganizācijās saņemt līdzvērtīga satura un apjoma pakalpojumu kā VSAC, jo saskaņā ar likumu “Par valsts budžetu 2014.gadam” VSAC uz vienu klientu dienā izlieto vidēji 19,08 *euro,* bet līgumorganizācijās - vidēji 10.89 *euro*  jeb par 43 % (8,19 *euro)* mazāk.

Izmaksu pieaugumu līgumorganizācijās nevar kompensēt samazinot pakalpojumu apjomu 2015. un turpmākajiem gadiem, jo valstij ir jānodrošina pakalpojumu sniegšanas turpināšana pašlaik līgumorganizācijās dzīvojošajām un valsts apgādībā esošajām personām ar smagiem garīga rakstura traucējumiem. Vēršam uzmanību, ka lielākā daļa no valsts finansēto ilgstošas sociālās aprūpes un sociālās rehabilitācijas pakalpojumu saņēmējiem ir personas, kuras nespēj dzīvot patstāvīgi un strādāt algotu darbu, un, ja neuzlabojoties viņu veselības stāvoklis, valsts finansētu pakalpojumu sniegšana tām nevar tikt pārtraukta. Tādejādi, nav iespējams samazināt iepirkuma apjomu ilgstošas sociālās aprūpes un sociālās rehabilitācijas pakalpojumu sniegšanai 2015. un 2016.gadā.Vienlaikus iepirkuma apjoms nav samazināms, jo pēc minētajiem pakalpojumiem ir ļoti liels pieprasījums - uz 2014.gada 15.jūliju rindā pēc minētajiem pakalpojumiem gaidīja vidēji 543 personas[[8]](#footnote-8) (vidējais gaidīšanas laiks rindā ir no 1 līdz 2 gadiem). Tāpat nevar prognozēt pieprasījuma pēc minētajiem pakalpojumiem samazinājumu. Savukārt, tā kā visu VSAC filiāļu telpas nav atbilstošas Ministru kabineta 2000.gada 12.decembra noteikumos Nr.431 „Higiēnas prasības sociālās aprūpes institūcijām” noteiktajām prasībām telpu platībai uz vienu personu guļamtelpās un guļamtelpās – dzīvojamās istabās *(lai novērstu klientu pārapdzīvotību, pašlaik 9 filiālēs ir apturēta jaunu klientu uzņemšana),* 2014.gada 31.decembrī izbeidzoties līgumsaistībām, nav iespējas daļu no līgumorganizāciju klientiem pārcelt uz VSAC, tādejādi samazinot kopējo līgumorganizāciju klientu vietu skaitu.

Neskatoties uz to, ka 2010. gadā publiskā iepirkuma kārtībā noslēgtie līgumi par ilgstošas sociālās aprūpes un sociālās rehabilitācijas pakalpojumu sniegšanu izbeigs darbību tikai 2014.gada 31.decembrī, jautājums par pakalpojumu sniedzēju atlasi 2015. un 2016.gadam ir jārisina savlaicīgi. Tā kā pakalpojums tiek iepirkts personām, kuras to jau saņem, tad, ievērojot risku, ka pašreizējās līgumorganizācijas varētu nepiedalīties iepirkumā, savlaicīgas pakalpojumu saņēmēju pārvietošanas organizēšanai, pretendentu atlase jāveic jau priekšlaicīgi. 2014.gada 3.jūnijā tika izsludināts iepirkums *„Ilgstošas sociālās aprūpes un sociālās rehabilitācijas  pakalpojumu sniegšana pilngadīgām personām ar smagiem garīga rakstura traucējumiem (I un II grupas invalīdiem) 2015. un 2016.gadā”.* Izvērtējot pretendentu piedāvāto līgumcenu apjomu, tika konstatēts, ka gandrīz visu pretendentu piedāvātā līgumcena ir augstāka par pašreizējām līgumcenām *(vidēji 11,00 euro)* - zemākā piedāvātā līgumcena ir 10,62 *euro*, bet augstākā 19,74 *euro*. Precīza līgumcena katrai iestādei tiks noteikta tikai noslēdzoties iepirkuma procedūrai, jo, tā kā šobrīd vēl nav pabeigta pretendentu atlase, tad nav iespējams norādīt uzvarētāja piedāvāto līgumcenu. Līdz ar to, šobrīd aprēķins ir veidots, vadoties no valsts sociālās aprūpes centru izmaksām. Līdz ar to, noslēdzoties iepirkumam, valsts budžeta piešķirto bāzes izdevumu *valsts budžeta programmas 05.00.00. „Valsts sociālie pakalpojumi” apakšprogrammas 05.01.00 „Sociālās rehabilitācijas valsts programmas” pasākumam „Ilgstošas sociālās aprūpes un sociālās rehabilitācijas pakalpojumu sniegšana personām ar garīga rakstura traucējumiem”* piešķirtā finansējuma ietvaros (kopā 4 138 398 *euro)* nebūs iespējams noslēgt līgumu par pakalpojumu sniegšanas turpināšanu tām 757 personām, kuras pašlaik saņem pakalpojumu līgumorganizācijās. Tādejādi arī jautājuma par papildu finansējuma piešķiršanu risināšana ir neatliekama.

Vienlaikus, tā kā minētā pasākuma ietvaros tiek finansētas arī 288 vietas 4 psihoneiroloģiskajās slimnīcās, kuru pakalpojumu samaksa ir pielīdzināta pakalpojumu cenai līgumorganizācijās, kuras tiesības uz pakalpojumu saņemšanu noslēgušas iepirkumu kārtībā, tad nepieciešams papildu finansējums samaksas palielināšanai arī šajās līgumorganizācijās, lai neapdraudētu pakalpojumu saņēmēju tiesības.

Vienlaikus informējam, ka, tā kā iepirkumā ir saņemti piedāvājumi no 8 potenciālajiem pakalpojumu sniedzējiem, ar kopējo piedāvāto vietu skaitu 374 vietas, kas nesasniedz izsludināto vietu skaitu (757 vietas), tad pēc iepirkuma procedūras noslēgšanas, Labklājības ministrija plāno izsludināt papildu iepirkumu par tiesībām sniegt pakalpojumus 2015. un 2016.gadā. Izsludinātā iepirkumu procedūra vēl nav noslēgusies, kā arī vēl ir neieciešams papildu iepirkums, **šobrīd nav iespējams noteikt precīzu papildu nepieciešamā finansējuma apjomu**, **lai iepirkuma kārtībā noslēgtu līgumus par pakalpojumu sniegšanu 2015. un 2016.gadā.** Līdz ar to, šobrīd papildu nepieciešamā finansējuma pakalpojumu nodrošināšanai 2015. un 2016.gadā *apakšprogrammas 05.01.00 „Sociālās rehabilitācijas valsts programmas” pasākuma „Ilgstošas sociālās aprūpes un sociālās rehabilitācijas pakalpojumu sniegšana personām ar garīga rakstura traucējumiem”* ietvaros apjoms ir noteikts, **vidējo vienas dienas pakalpojuma cenu līgumorganizācijās pielīdzinot VSAC 2014.gada vienas dienas izmaksām pakalpojumu nodrošināšanai pilngadīgām personām** **(19.08 *euro*).**

**Saskaņā ar indikatīviem aprēķiniem, kas noteikti, lai saglabātu vienlīdzīgu pieeju valsts ilgstošas sociālās aprūpes un sociālās rehabilitācijas pakalpojumu finansēšanā –** gan līgumorganizācijās, kuras tiesības uz pakalpojumu sniegšanu iegūs iepirkuma kārtībā, gan 4 psihoneiroloģiskajās slimnīcās, **2015.gadā un turpmākajos gados** **valsts budžeta plānotie izdevumi - bāzes finansējums 4 138 398 *euro* ir jāpalielina līdz 5 774 775 *euro,* līdz ar to, nepieciešams papildu finansējums ik gadu** **1 636 377 *euro* apmērā** (*provizorisks aprēķins 4.pielikumā).*

Rezumējot visu iepriekš minēto, lai personām ar invaliditāti nodrošinātu valsts finansēto sociālo pakalpojumu pieejamību, novēršot risku minēto personu tiesību pārkāpumam, **Labklājības ministrija lūdz:**

1. **Piešķirt papildu finansējumu asistenta pakalpojuma pieejamības personām ar invaliditāti nodrošināšanai** *apakšprogrammas 05.01.00 „Sociālās rehabilitācijas valsts programmas” pasākuma „Asistenta pakalpojumi bērniem ar invaliditāti nokļūšanai uz/no mācību iestādes, dienas centra, I grupas invalīdiem ar pārvietošanās vai garīga rakstura traucējumiem un II grupas invalīdiem ar garīga rakstura traucējumiem, kuri apmeklē dienas centru, mācās vai strādā, saskaņā ar Invaliditātes likumu”* ietvaros:

* **2014.gadā ne vairāk kā 2 374 155 *euro* apmērā;**
* **2015.gadam un turpmākajiem gadiem 4 172 223 *euro* apmērā.**

1. Pieņemt zināšanai, ka **samaksas par ilgstošas sociālās aprūpes un sociālās rehabilitācijas pakalpojumiem 2015.gadā un turpmākajos gados** **paaugstināšanai līgumorganizācijās un 4 psihoneiroloģisko slimnīcu ilgstošas sociālās aprūpes un sociālās rehabilitācijas nodaļās** *apakšprogrammas 05.01.00 „Sociālās rehabilitācijas valsts programmas” pasākuma „Ilgstošas sociālās aprūpes un sociālās rehabilitācijas pakalpojumu sniegšana personām ar garīga rakstura traucējumiem”* ietvaros **nepieciešamais papildu finansējuma apjoms -** **1 636 377** ***euro*** **ikgadēji** **ir noteikts, pakalpojumu cenu pielīdzinot pakalpojumu izmaksām valsts sociālās aprūpes centros un tas tiks precizēts, noslēdzoties iepirkumam** *„Ilgstošas sociālās aprūpes un sociālās rehabilitācijas  pakalpojumu sniegšana pilngadīgām personām ar smagiem garīga rakstura traucējumiem (I un II grupas invalīdiem) 2015. un 2016.gadā”.*
2. **Atbalstīt precizēta bāzes izdevumu aprēķina iesniegšanu Finanšu ministrijā pēc iepirkuma procedūras rezultātu paziņošanas.**
3. **Atļaut dibināt līgumsaistības** **ar iepirkuma** *„Ilgstošas sociālās aprūpes un sociālās rehabilitācijas  pakalpojumu sniegšana pilngadīgām personām ar smagiem garīga rakstura traucējumiem (I un II grupas invalīdiem) 2015. un 2016.gadā”* **konkursa uzvarētajiem pēc likuma „Par valsts budžetu 2015.gadam” stāšanās spēkā.**
4. Lai nodrošinātu asistenta pakalpojuma sniegšanu 2014.gadā pilnā apjomā, Labklājības ministrija pēc valsts budžeta vienpadsmit mēnešu izpildes datu izvērtēšanas, nepieciešamības gadījumā sagatavos un iesniegs Finanšu ministrijā finanšu līdzekļu pieprasījumu no valsts budžeta programmas 02.00.00 "Līdzekļi neparedzētiem gadījumiem".

Vienlaikus ar Informatīvo ziņojumu un Ministru kabineta sēdes protokollēmuma projektu, izskatīšanai Ministru kabinetā tiek virzīts Ministru kabineta rīkojuma projekts „Par finanšu līdzekļu piešķiršanu no valsts budžeta programmas "Līdzekļi neparedzētiem gadījumiem"”, kurš paredz papildu finansējuma piešķiršanu **2 374 155** ***euro*** apmērā Labklājības ministrijai valsts budžeta programmā 99.00.00 „Līdzekļu neparedzētiem gadījumiem izlietojums”.

Pielikumā:

1. Asistenta pakalpojuma rezultatīvo rādītāju izpilde 2014.gadā uz 1 lapas;

2. Asistenta pakalpojumam 2014.gadam plānotā finansējuma prognozes aprēķins uz 1 lapas;

3. Asistenta pakalpojumam 2015.gadam un turpmākajiem gadiem plānotā finansējuma prognozes aprēķins uz 1 lapas;

4. Pasākuma "Ilgstošas sociālās aprūpes un sociālās rehabilitācija pakalpojumu sniegšanu personām ar smagiem garīga rakstura traucējumiem" līgumorganizācijās papildus 2015.gadā un turpmākajos gados nepieciešamā finansējuma aprēķins uz 1 lapas.;

5. Prognozējamā vidējā asistentu skaita mēnesī aprēķins 2015.gadā uz 1 lapas;

6. Asistenta pakalpojumam 2014.gadam plānotā finansējuma prognozes sadalījumā pa izdevumiem uz 1 lapas.

Labklājības ministrs U.Augulis

27.08.2014. 12:06

3370

Egita Dorožkina

67021668,Egita.Dorozkina@lm.gov.lv

Lilita Cīrule

67021647, [Lilita.Cirule@lm.gov.lv](mailto:Lilita.Cirule@lm.gov.lv)

1. Līdz 2010.gada 1.janvārim – 33 sociālās aprūpes centri. [↑](#footnote-ref-1)
2. Lai sakārtotu telpas atbilstoši Ministru kabineta 2000.gada 12.decembra noteikumos Nr.431 „Higiēnas prasības sociālās aprūpes institūcijām” noteiktajām prasībām telpu platībai uz vienu personu guļamtelpās un guļamtelpās – dzīvojamās istabās, laika periodā no 2013.gada 1.aprīļa līdz 2014.gada 1.aprīlim vietu skaits VSAC ir samazināts par 211 vietām. [↑](#footnote-ref-2)
3. Publiskā iepirkuma kārtībā 2010.gadā tika noslēgti līgumi par pakalpojumu sniegšanu 800 personām, pašlaik vietu skaits līgumorganizācijās ir samazinājies par 43 vietām jeb 5,4 % (no 800 vietām līdz 757 vietām). [↑](#footnote-ref-3)
4. Pašlaik - Ministru kabineta 2010.gada 12.oktobra rīkojums Nr.749 „Par ilgstošas sociālās aprūpes un sociālās rehabilitācijas pakalpojumu nodrošināšanu valsts sabiedrībā ar ierobežotu atbildību „Rīgas psihiatrijas un narkoloģijas centrs”, valsts sabiedrībā ar ierobežotu atbildību „Daugavpils psihoneiroloģiskā slimnīca”, valsts sabiedrībā ar ierobežotu atbildību „Slimnīca „Ģintermuiža”” un valsts sabiedrībā ar ierobežotu atbildību „Strenču psihoneiroloģiskā slimnīca””. [↑](#footnote-ref-4)
5. Saskaņā ar *Sociālo pakalpojumu un sociālās palīdzības likuma* 29.panta otrās daļas 1.apakšpunktu, klientiem, kuri nav VSNP saņēmēji, ir tiesības uz noteiktu naudas summu personiskiem izdevumiem 10 procentu apmērā no VSNP. [↑](#footnote-ref-5)
6. Tā kā līdz šim valsts sociālā nodrošinājuma pabalsts tika izmaksāts, nediferencējot personas ar invaliditāti pēc invaliditātes grupas, tad, nosakot sagaidāmo pieaugumu, tad vadoties no ilgstošas sociālās aprūpes un sociālās rehabilitācijas institūciju valsts statistikas pārskatu par 2012.gadu datiem (http://www.lm.gov.lv/text/2486), tika pieņemts, ka lielākā daļa klientu varētu būt personas ar 2.grupas invaliditāti. [↑](#footnote-ref-6)
7. Saskaņā ar V*alsts sociālo pabalstu likuma* 20.panta pirmās daļas 1.apakšpunktu: regulāri izmaksājamo valsts sociālo pabalstu izmaksu pārtrauc uz laiku, kamēr pabalsta saņēmējs vai bērns, par kuru tiek maksāts pabalsts, atrodas pilnā valsts apgādībā. [↑](#footnote-ref-7)
8. Sociālās integrācijas valsts aģentūras dati. Kopumā 2013.gadā pakalpojumi piešķirti 268 personām, tādejādi apmierināti tikai 59,3 % no kopējā pieprasījuma. [↑](#footnote-ref-8)